བོད་དུ་ཟློས་གར་ནི་རིག་གནས་ཆུང་བ་ལྔའི་ཁོངས་སུ་གཏོགས་ཤིངབསྟན་འགྱུརནང་འཁོད་པའི་ཟློས་གར་ཐ་སྙད་ཀྱི་འགྲེལ་པ་སྟེ།ཟློས་གར་གྱི་བསྟན་བཅོས་ནི་སྔོན་བྱུང་གི་གཏམ་ལྟ་བུ་གཟུགས་སུ་བྱས་ཏེ་སྐད་རིགས་སོ་སོའི་རྗོད་བྱེད་རྣམས་ཉེ་བར་དྲངས་པའི་གླུ་ཟློས་ཤིང་གར་བྱེད་པ་ལ།ལུས་ཀྱི་རྣམ་འགྱུར་རྣམ་པ་སྣ་ཚོགས་དང་།དབྱངས་ཀྱི་བྱེ་བྲག་ཐ་དད་པ་རྣམས་དང་ཞེས་མདོར་ན།འཁྲབ་སྟོན་པས་གར་སྟེགས་ཐོག་མི་སྣའི་ཆས་སུ་ཞུགས་ནས་འཁྲབ་གཞིའམ་འཁྲབ་གཞུང་འཁྲབ་པ་དང་གཏམ་རྒྱུད་ཀྱི་བྱུང་རིམ་དག་འཁྲབ་པའི་སྒྱུ་རྩལ་གྱི་རིགས་ཤིག་ལ་ཟློས་གར་བྱ་བ་ཡིནདེའི་ཁྱད་ཆོས་གཙོ་བོ་ནི་བྱུང་རིམ་གཟུགས་རིས་ཅན་དེ་དག་དུས་ཚོད་དང་།ས་གནས།མིག་ཤེས་དང་རྣ་བའི་ཤེས་པ་བརྒྱུད་ནས་ལྟད་མོ་བར་ཕྱོགས་སྣ་ཚོགས་ནས་སྒྱུ་རྩལ་གྱི་མཛེས་པ་ཉམས་སུ་མྱོང་དུ་འཇུག་པ་ཞིག་རེད།ཟློས་གར་ཞེས་པ་ཡང་གྲུབ་ཆ་དེ་དག་ལས་གྲུབ་པའི་སྤྱི་ཁྱབ་རང་བཞིན་ཅན་དེར་བྱ་བ་ཡིན།དེའི་རྩོམ་རིག་གི་ཆ་ཤས་འཁྲབ་གཞུང་ལ་ངེས་པར་དུ་འཁྲབ་བྱར་གྱུར་པའི་མི་སྣའི་སྐད་ཆའམ་གླུ་ཚིག་དང་གར་སྟེགས་གཉིས་ཚང་དགོས།གར་སྟེགས་ཀྱིས་འཁྲབ་བྱའི་མི་སྣའི་མང་ཉུང་དང་།དུས་ཚོད་ཀྱི་རིང་ཐུང་།ནང་དོན་རྒྱས་བསྡུས།མི་སྣའི་སེམས་ཁམས།ཟློས་གར་གྱི་འགལ་ཟླ་སོགས་ལ་འཇུག་ལྡོག་བྱེད་ཚུལ་གསལ་བཤད་བྱེད་པ་ཡིན།ཆ་རྐྱེན་འདི་གཉིས་ཚང་བའི་འཁྲབ་གཞུང་དེ་ནི་འཁྲབ་སྟོན་སྔོན་གྱི་སྦྱོང་བརྡར་དང་ནང་སྦྱོང་།འཁྲབ་སྟོན་གྱི་སྐབས་སྤྱོད་པའི་རྩོམ་རིག་གི་ཆ་ཤས་དེ་ཡིན།འཁྲབ་གཞུང་རྩོམ་རིག་གམ་ཟློས་གར་རྩོམ་རིག་བྱ་བ་ཡང་དེ་ལ་བརྗོད་པ་ཡིན།